Neuvoston ja neuvostossa kokoontuneiden jäsenvaltioiden edustajien PÄÄTÖSLAUSELMA,

annettu 23 päivänä heinäkuuta 1996,

Euroopan rasismin vastaisesta vuodesta (1997) (96/C 237/01)

EUROOPAN UNIONIN NEUVOSTO JA NEUVOSTOSSA KOKOONTUNEET JÄSENVALTIOIDEN EDUSTAJAT, jotka

ottavat huomioon Euroopan yhteisön perustamissopimuksen,

ottavat huomioon 11 päivänä kesäkuuta 1986 annetun Euroopan parlamentin, neuvoston ja neuvostossa kokoontuneiden jäsenvaltioiden edustajien sekä rasismin ja muukalaisvihan vastaisen komitean yhteisen julistuksen (1) sekä kaikki sen jälkeen hyväksytyt tämän alan päätöslauselmat ja erityisesti rasismin ja muukalaisvihan torjunnasta 29 päivänä toukokuuta 1990 annetun (2), rasismin ja muukalaisvihan torjunnasta työllisyyden ja sosiaaliasioiden alalla 5 päivänä lokakuuta 1995 annetun (3) sekä koulutusjärjestelmien vastauksesta rasismin ja muukalaisvihan aiheuttamiin ongelmiin 23 päivänä lokakuuta 1995 annetun (4) neuvoston ja neuvostossa kokoontuneiden jäsenvaltioiden edustajien päätöslauselman,

ottavat huomioon Euroopa-neuvoston Dublinissa (25 ja 26 päivänä kesäkuuta 1990), Maastrichtissa (9 ja 10 päivänä joulukuuta 1991), Edinburghissa (11 ja 12 päivänä joulukuuta 1992), Kööpenhaminassa (21 ja 22 päivänä kesäkuuta 1993), Korfulla (24 ja 25 päivänä kesäkuuta 1994), Essenissä (9 ja 10 päivänä joulukuuta 1994), Cannesissa (26 ja 27 päivänä kesäkuuta 1995) ja Madridissa (15 ja 16 päivänä joulukuuta 1995) pidetyissä kokouksissa tehdyt päätelmät rasismista ja muukalaisvihasta,

sekä katsovat, että

1) Euroopan yhtenäisasiakirjan johdanto-osassa jäsenvaltiot korostavat, kuinka tärkeää on "edistää yhdessä kansanvaltaa jäsenvaltioiden valtiosäännössä ja lainsäädännössä tunnustettujen perusoikeuksien, ihmisoikeuksien ja perusvapauksien suojaamisesta tehdyn yleissopimuksen sekä Euroopan sosiaalisen peruskirjan pohjalta ja erityisesti vapautta, tasa-arvoa ja sosiaalista oikeudenmukaisuutta",

2) Euroopan unionista tehdyn sopimuksen F artiklan 2 kohdassa määrätään, että unioni "pitää arvossa yhteisön oikeuden yleisinä periaatteina perusoikeuksia, sellaisina kuin ne taataan ihmisoikeuksien ja perusvapauksien suojaamiseksi tehdyssä, Roomassa 4 päivänä marraskuuta 1950 allekirjoitetussa Euroopan yleissopimuksessa ja sellaisina kuin ne ilmenevät jäsenvaltioiden yhteisessä valtiosääntöperintessä",

3) työllisyyden ja sosiaalisen suojelun korkean tason edistäminen sekä elintason ja elämisen laadun parantaminen jäsenvaltioissa ovat yhteisön tavoitteita koko yhteisössä,

4) unionin tavoitteena on taloudellisen ja sosiaalisen kehityksen edistäminen taloudellista ja sosiaalista yhteenkuuluvuutta vahvistamalla,

5) rasismin ja muukalaisvihamielisten asenteiden pysyvyys haittaa Euroopan unionin taloudellista ja sosiaalista yhteenkuuluvuutta,

6) rasistiset ja muukalaisvihamieliset asenteet voivat olla esteenä vapaan liikkuvuuden oikeuksien tosiasialliselle käyttämiselle,

7) taloudellisten vaikeuksien lisääntyminen estää Euroopan unionissa suurta määrää ihmisiä osallistumasta millään lailla yhteiskunnalliseen, poliittiseen ja talous- elämään, mikä luo otollista maaperää rasistisille ja muukalaisvihamielisille asenteille,

8) rasismia, muukalaisvihaa, antisemitismiä ja suvaitsemattomuutta on torjuttava ensisijaisesti paikallisella, alueellisella ja kansallisella tasolla, ja jäsenvaltiot ovat tehneet ja tekevät suuria ponnisteluja tällä alalla,

9) ongelmalla on kuitenkin olennaisesti eurooppalainen ulottuvuus, ja tietojen ja kokemusten vaihto sekä rasismin ja muukalaisvihan torjumiseksi toteutettuja toimenpiteitä koskeva yhteistyö ja neuvottelu komission, jäsenvaltioiden ja rasismin torjunnassa mukana olevien elinten edustajien kesken ovat tärkeitä yhteisvastuullisuuden kehittymiselle yhteisössä,

10) Euroopan tasolla toteutettavien toimenpiteiden olisi oltava yhdenmukaisia yhteisön muiden toimien kanssa,

11) 5 päivänä huhtikuuta 1977 annetussa Euroopan parlamentin, neuvoston ja komission yhteisessä julistuksessa (5) vahvistetaan, että toimielimet kunnioittavat perusoikeuksia sellaisina kuin ne perustuvat erityisesti jäsenvaltioiden valtiosääntöihin sekä ihmisoikeuksien ja perusvapauksien suojaamisesta tehtyyn Euroopan yleissopimukseen,

12) kesäkuussa 1994 Korfun Eurooppa-neuvosto päätti lisätä pyrkimyksiä määrittää Euroopan unionin tasolla yleinen rasismin ja muukalaisvihan torjuntaohjelma,

13) Euroopan parlamentin rasismia ja muukalaisvihaa käsittelevä tutkintavaliokunta suositteli 23 päivänä heinäkuuta 1990 antamassaan raportissa rotujen välisen yhteisymmärryksen teemavuoden julistamista Euroopassa,

14) rasismin ja muukalaisvihan vastaisissa, erityisesti 21 päivänä huhtikuuta 1993, 3 päivänä joulukuuta 1993, 27 päivänä lokakuuta 1994, 27 päivänä huhtikuuta 1995 ja 26 päivänä lokakuuta 1995 annetuissa Euroopan parlamentin päätöslauselmissa on rasismi ja muukalaisviha tuomittu jyrkästi (6),

15) Euroopan parlamentti kehotti 19 päivänä tammikuuta 1995 vastauksena Euroopan sosiaalipolitiikkaa koskevaan komission valkoiseen kirjaan antamassaan päätöslauselmassa komissiota tekemään ehdotuksia yhtäläisten työmahdollisuuksien takaamiseksi ikään, rotuun, sukupuoleen, mahdolliseen vammaisuuteen ja vakaumuksiin liittyvistä seikoista riippumatta (7),

16) talous- ja sosiaalikomitea kehotti 25 päivänä marraskuuta 1992 antamassaan rasismia, muukalaisvihaa ja uskonnollista suvaitsemattomuutta koskevassa päätöslauselmassa jäsenvaltioita toteuttamaan kiireellisiä ja tehokkaita toimenpiteitä sekä pyysi Eurooppa-neuvostoa antamaan suuntaviivat rasismin ja muukalaisvihan vastaisia konkreettisia toimenpiteitä koskevaa ehdotusta varten,

17) neuvosto ja neuvostosssa kokoontuneet jäsenvaltioiden hallitusten edustajat panivat 5 ja 23 päivänä lokakuuta 1995 antamissaan päätöslauselmissa merkille komission aikomuksen esitellä rasismin ja muukalaisvihan vastaisen tulevan toimintansa,

18) Barcelonassa 27 ja 28 päivänä marraskuuta 1995 pidetyssä Euro-Välimeri-konferenssissa annetussa Barcelonan julistuksessa korostetaan sitä, kuinka tärkeää on torjua päättäväisesti rasismin ja muukalaisvihan ilmentymiä sekä suvaitsemattomuutta,

19) Yhdistyneet Kansakunnat julisti vuoden 1995 "kansainväliseksi suvaitsevaisuuden vuodeksi" ja Euroopan neuvosto järjesti 9 päivänä lokakuuta 1993 annetun Wienin julistuksen pohjalta tämän alan toimintansa puitteissa rasismin, muukalaisvihan, antisemitismin ja suvaitsemattomuuden vastaisen Euroopan nuorison kampanjan "Kaikki erilaisia, kaikki samanarvoisia",

20) on tärkeää kehittää tarkoituksenmukaista yhteistyötä Euroopan unionin ja Euroopan neuvoston välille, jotta voidaan varmistaa yhteisön ja Euroopan neuvoston toteuttamien toimien yhdenmukaisuus, välttää päällekkäinen työ ja luoda edellytykset sille, että yhteisön toiminnassa voitaisiin käyttää täysipainoisesti hyväksi Euroopan neuvoston saavuttamia tuloksia erityisesti rasismin, muukalaisvihan, antisemitismin ja suvaitsemattomuuden vastaisen Euroopan nuorison kampanjan "Kaikki erilaisia, kaikki samanarvoisia" puitteissa sekä Euroopan rasismin ja suvaitsemattomuuden vastaisen toimikunnan puitteissa, kuten Madridissa 6 päivänä marraskuuta 1995 pidetyssä, Euroopan unionin ja Euroopan neuvoston välisessä neljän osapuolen kokouksessa tähdennettiin,

21) Firenzessä pidetyssä työmarkkinaosapuolten huippukokouksessa annettiin 21 päivänä lokakuuta 1995 yhteinen julistus rotusyrjinnän ja muukalaisvihan ehkäisemisestä sekä yhtäläisten mahdollisuuksien edistämisestä työpaikalla,

22) komissio on antanut Euroopan parlamentille ja neuvostolle tiedonannon, jossa se esittelee rasismin vastaisen toimintansa,

23) komissio on antanut neuvostolle ehdotuksen neuvoston päätökseksi vuoden 1997 julistamisesta "Euroopan rasismin vastaiseksi vuodeksi" (8),

24) Euroopan rasismin vastaisen vuoden (1997) menestys edellyttää jäsenvaltioissa saatuihin kokemuksiin perustuvaa huolellista valmistelua, ja

25) tämä päätöslauselma ei ole budjettimenettelyn moitteettomamman toiminnan takaamiseksi toteutettavista eri toimenpiteistä 30 päivänä kesäkuuta 1982 annetussa Euroopan parlamentin, neuvoston ja komission yhteisessä julistuksessa (9) tarkoitettu perussäädös tässä päätöslauselmassa tarkoitetun toiminnan rahoittamiseksi; budjettivallan käyttäjän Euroopan rasismin vastaiselle vuodelle (1997) varaamat yhteisön määrärahat varataan yhteisön voimassa olevien budjettisääntöjen mukaisesti,

1. SOPIVAT, että Euroopan rasismin vastaisella vuodella (1997) on seuraavat tavoitteet:

a) korostaa rasismin, muukalaisvihan ja antisemitismin muodostamaa uhkaa perusoikeuksien kunnioittamiselle sekä yhteisön taloudelliselle ja sosiaaliselle yhteenkuuluvuudelle,

b) edistää Euroopan rasismin, muukalaisvihan ja antisemitismin torjunnassa tarvittavien toimenpiteiden pohtimista ja niitä koskevaa keskustelua,

c) edistää kokemusten vaihtoa rasismin, muukalaisvihan ja antisemitismin torjumista koskevista hyvistä käytännöistä ja tehokkaista strategioista, jotka on kehitetty paikallisella, kansallisella ja Euroopan tasolla,

d) levittää tietoa kyseisistä hyvistä käytännöistä ja tehokkaista strategioista rasismin, muukalaisvihan ja antisemitismin torjunnassa mukana olevien keskuudessa heidän toimintansa tehokkuuden lisäämiseksi tällä alalla,

e) tehdä tunnetuksi kansallisella tasolla toteutetun integroitumispolitiikan edut erityisesti työllisyyden, koulutuksen, ammatillisen koulutuksen ja asuntopolitiikan alalla,

f) aina kun se on mahdollista, ottaa oppia rasismin, muukalaisvihan ja antisemitismin takia tosiasiallisesti kärsineiden ja niiden potentiaalisina kohteina olevien henkilöiden kokemuksista sekä edistää heidän osallistumistaan yhteiskunnalliseen elämään,

2. KEHOTTAVAT jäsenvaltioita ja komissiota toteuttamaan yhteisön tasolla seuraavat toimet, joilla kansallisella, alueellisella ja paikallisella tasolla toteutettuun toimintaan tukeutuen ja sitä täydentäen pyritään saavuttamaan teemavuoden tavoitteet, erityisesti:

a) teemavuoden avaus- ja päätöskonferenssien järjestäminen,

b) seminaarien järjestäminen rasismin, muukalaisvihan ja antisemitismin torjunnan erityispiirteistä,

c) kyseisten seminaarien tuloksia esittelevien rapporttien laatiminen, kääntäminen ja levittäminen asianomaisille henkilöille,

d) tiedotuskampanjoiden edistäminen erityisesti maahanmuuttaneiden ja heidän jälkeläistensä myönteisestä vaikutuksesta yhteiskuntaan,

e) tietojen ja kokemusten vaihto, jolla pyritään edistämään hyvien käytäntöjen määrittämistä ja välittämistä,

f) teemavuotta ja sen yhteydessä järjestettäviä tapahtumia koskevien tietojen julkaiseminen kansallisella ja yhteisön tasolla,

g) teemavuoden yhteisen tunnuksen ja tunnuslauseen suunnittelu sekä niiden tunnetuksi tekeminen ja käyttö kaikessa teemavuoteen liittyvien tapahtumien ilmoittamisessa.

Näiden toimenpiteiden yksityiskohdat ovat liitteenä,

3. PANEVAT MERKILLE komission aikomuksen ottaa avukseen jäsenvaltioiden edustajista koostuvan tilapäisen työryhmän tässä päätöslauselmassa tarkoitetun yhteisötason toiminnan toteuttamiseksi,

4. KEHOTTAVAT komissiota huolehtimaan siitä, että tässä päätöksessä tarkoitettu toiminta on yhdenmukaista yhteisön muun toiminnan ja Euroopan neuvoston toteuttaman toiminnan kanssa ja että se täydentää niitä yhteistyössä rasismin, muukalaisvihan, antisemitismin ja suvaitsemattomuuden torjunnassa mukana olevien eri järjestöjen kanssa,

5. KEHOTTAVAT jäsenvaltioita perustamaan kansallisen koordinointikomitean tai vastaavan hallintoelimen, joka edustaa kaikkia rasismin, muukalaisvihan, antisemitismin ja suvaitsemattomuuden torjunnassa mukana olevia elimiä sekä tarvittaessa teemavuotta toteuttavia paikallisia ja alueellisia viranomaisia,

6. KEHOTTAVAT komissiota antamaan Euroopan parlamentille, neuvostolle, talous- ja sosiaalikomitealle sekä alueiden komitealle tietoja työn edistymisestä sekä esittämään niille tämän päätöslauselman toimeenpanoa koskevan loppukertomuksen viimeistään 31 päivänä joulukuuta 1998.

(1) EYVL N:o C 158, 25.6.1986, s. 1

(2) EYVL N:o C 157, 27.6.1990, s. 1

(3) EYVL N:o C 296, 10.11.1995, s. 13

(4) EYVL N:o C 312, 23.11.1995, s. 1

(5) EYVL N:o C 103, 27.4.1977, s. 1

(6) EYVL N:o C 150, 31.5.1993, s. 127; EYVL N:o C 342, 20.12.1993, s. 19; EYVL N:o C 323, 21.11.1994, s. 154; EYVL N:o C 126, 22.6.1995, s. 75; EYVL N:o C 308, 20.11.1995, s. 140

(7) EYVL N:o C 43, 20.2.1995, s. 63, kohta 24

(8) EYVL N:o C 89, 26.3.1996, s. 7

(9) EYVL N:o C 194, 28.7.1982, s. 1

LIITE

I. Yhteisötason toiminta

1. Seminaarien ja konferenssien järjestäminen Euroopan tasolla kansojen välisen yhteistyön lisäämiseksi, rasismin vastaisen teemavuoden tapahtumien avaus- ja päätöstilaisuudet mukaan lukien.

2. Teemavuotta koskeva tiedotustoiminta, erityisesti

a) teemavuoden yhteisen tunnuksen ja tunnuslauseen suunnittelu ja tunnetuksi tekeminen,

b) yleisön mielenkiinnon herättämiseksi tarkoitetun kirjallisen ja audiovisuaalisen aineiston valmistaminen ja levittäminen,

c) teemavuotta koskevan tiedon levittäminen tiedotusvälineissä.

3. Toimivaltaisten elinten välinen tietojen ja kokemusten vaihto, jolla pyritään edistämään hyvien käytäntöjen tunnistamista ja välittämistä.

4. Selvitykset ja tutkimukset, joiden tarkoituksena on kansalaisten valistaminen teemavuoden aiheista; teemavuoden vaikutuksen arviointiselvitys.

5. Palkintojen jakaminen tiedotusvälineille suvaitsevaisuuden ja ymmärtäväisyyden palkitsemiseksi.

II. Kansallisen tason toiminta

1. Teemavuoden aiheisiin liittyvät alueelliset tai kansalliset hankkeet ja tapahtumat.

2. Tiedotus- ja ilmoituskampanjat, joihin kuuluu yhteistyö tiedotusvälineiden kanssa.

3. Rasismin, muukalaisvihan ja antisemitismin torjunnassa saavutetun edistyksen esiin tuovan kilpailun järjestäminen.

4. Teemavuoden yhteisen tunnuksen ja tunnuslauseen käyttö valistuskampanjoissa ja eri tapahtumissa.